Umfjöllun og viðtöl : Fram - Valur 24 - 19 | Fram sigraði í uppgjöri toppliðanna Lovísa Thompson sækir að vörn Fram.vísir / bára Fram lagði Val að velli í uppgjöri toppliðanna . Leikið var í Safamýrinni , Framhúsi , og sigruðu heimakonur með fimm mörkum , 24 - 19 . Fram fer því í jólafríið með þriggja stiga forskot á toppi deildarinnar . Liðið náði einnig fram hefndum því Valur sigraði fyrri leik liðanna í október . Karen Knútsdóttir var langatkvæðamest hjá Fram , níu mörk skoruð , þar af þrjú mörk úr þremur vítaskotum . Steinunn Björnsdóttir og Þórey Rósa Stefánsdóttir voru saman næstmarkahæstar , báðar með fjögur mörk skoruð . Hafdís Renötudóttir varði 14 skot í markinu , þar af eitt vítaskot , 48% markvarsla hjá Hafdísi . Hjá Val var Sandra Erlingsdóttir með fimm mörk skoruð , þar af þrjú úr vítum . Ásdís Þór Ágústsdóttir var næstmarkahæst með fjögur mörk en þurfti þrettán skot til að skora þau mörk . Íris Björk varði sextán skot í marki Vals , 41% markvarsla . Leikurinn fór ansi rólega af stað og kom fyrsta markið ekki fyrr en á fjórðu mínútu leiksins . Í stöðunni 2 - 2 skoraði Fram næstu fjögur mörk leiksins og Ágúst , þjálfari Vals , tók leikhlé . Valur skoraði næstu fjögur mörk leiksins og jafnaði leikinn á ný . Fram lenti aldrei undir í leiknum og leiddi með einu marki í leikhléi . Hjá Val lék Lovísa Thompson til að byrja með en fór af velli í fyrri hálfleik og kom ekkert við sögu í seinni hálfleiknum . Fram skoraði fyrstu þrjú mörk seinni hálfleiksins og aftur þurfti Ágúst að taka leikhlé . Valur náði að minnka muninn minnst niður í tvö mörk eftir þetta og Fram með góð tök á leiknum . Munurinn varð mestur sjö mörk , í stöðuni 23 - 16 og 24 - 17 . Sandra skoraði síðustu tvö mörk leiksins og minnkaði muninn niður í fimm mörk undir lok leiks , þar við sat og sætur sigur Fram staðreynd . Af hverju vann Fram leikinn ? Leikur Fram var einhvern veginn heilsteyptari en leikur Vals . Færanýtingin var betri sóknarlega og vörn Fram gífurlega sterk , sérstaklega þegar möguleikum Vals fækkaði vegna meiðsla Lovísu . Hafdís varði vel í markinu og leikstjórn Karenar var flott . Valskonur klikkuðu of oft á góðum færum í leiknum eins og Ágúst kom inn á í viðtali eftir leik . Hverjar stóðu upp úr ? Hafdís Renötudóttir var frábær í marki Fram og varði 14 skot af þeim 29 sem á hana komu . Hún varði oft úr góðum færum gestanna og var stóð ástæða þess að Valur komst aldrei yfir í leiknum . Karen lék mjög vel sóknarlega og tók af skarið þegar á þurfti að halda . Steinunn var þá frábær varnarlega og sókarnar skoraði hún fjögur mörk úr fjórum skotum . Hjá Val var Sandra líflegust og líklegust sóknarlega og Íris Björk varði vel í markinu , lítið við hana að sakast . Hvað gekk illa ? Flest allt gekk upp hjá Fram í dag , sérstaklega í seinni hálfleik . Það sem gekk illa nær allan leikinn var sóknarleikur Vals . Mýmörg skot fóru forgörðum , mörg fóru framhjá markinu og Fram-vörnin varði einnig nokkur skot . Hafdís sá um að klukka tæplega helming þeirra skota sem komust á markið . Hvað gerist næst ? Næst á dagskrá er jólafrí , þetta var lokaleikur liðanna í deildinni fyrri jól . Fram mætir Stjörnunn í Garðabæ þann 18. janúar og Valur fær KA / Þór í heimsókn sama dag . Karen Knútsdóttir : Náðum að refsa fyrir þeirra mistök í seinni hálfleik „ Mikil ánægja , gott að fara svona í jólafrí . Ég er mjög ánægð með allar stelpurnar í liðinu , “ sagði Karen Knútsdóttir , leikmaður Fram , eftir leik . ,, Allar lögðum við okkur 100% og Hafdís alltaf flott í markinu . “ Hvað var það helsta sem Karen telur að hafi tryggt Fram sigur í dag ? „ Við höfðum meira á tanknum í lokin , náðum að rúlla aðeins á hópnum í fyrri hálfleik og þær misstu mikið með Lovísu þegar hún fór af velli . Það voru mikið af mistökum í þessum leik , við náðum að fækka þeim aðeins í seinni hálfleik og náðum að refsa fyrir þeirra mistök . Við fáum þessi hraðaupphlaup sem við nærumst á . “ Stefnan sett á titilinn ? „ Já að sjálfsögðu , mjög gott fyrir okkur að vera á toppnum og ná að hefna fyrir tapið fyrr í vetur . Deildin er bara hálfnuð , það er fullt eftir , “ sagði Karen að lokum . Stefán Arnarson : Sóknarlega vorum við betri en í fyrri leiknum „ Ég er mjög ánægður með að vinna , við stefndum á að vera í efsta sætinu í Olís - og Grill-deildinni fyrir áramót og það er að takast , “ sagði Stefán Arnarson , þjálfari Fram , eftir leik . „ Munurinn á þessum leik og leiknum gegn Val í vetur var að við spiluðum mun betri sókn í dag . Markvarslan var góð eins og í þeim leik en sóknarleikurinn er ástæðan fyrir sigrinum . “ Hvernig fór Fram að því að slíta Val frá sér í seinni hálfleiknum ? „ Við spiluðum mjög góða vörn fyrstu tíu mínúturnar , þegar þær fengu færi þá varði Hafdís . Í kjölfarið fengum við ódýr mörk . “ „ Við stefnum á að vinna deildina eins og flest lið , það er okkar eina markmið , “ sagði Stefán að lokum . Sandra Erlingsdóttir : Brotnum niður í seinni hálfleik „ Þetta er náttúrulega ótrúlega svekkjandi , við ætluðum okkur ekki að tapa þessum leik , “ sagði Sandra Erlingsdóttir , leikmaður Vals , í viðtali eftir leik . „ Þetta var harður og hraður leikur , jafnt í hálfleik en ég hugsa að það hafi verið 28 skotklikkin sem fóru með leikinn . “ Hvað gerist í seinni hálfleiknum – af hveru komst Fram í góða forystu ? „ Ég held að þær hafi skorað úr einu - tveimur hraðaupphlaupum og við brotnum strax niður eftir að þær komust yfir , þegar korter var eftir vorum við að tapa með þrem en samt var eins og leikurinn væri tapaður . Það vantaði smá karakter í liðið að halda áfram . “ Sandra sagði að lokum að munurinn á þessum leik og sigrinum á Fram fyrr í vetur vera að í fyrri leiknum hafi Valur verið með yfirhöndina í öllum leiknum sem gerði leikmenn öruggari . Hún nefndi að Lovísa Thomspon hafi verið heil í þeim leik og að liðið hafi ekki klikkað á 28 skotum eins og í dag .